SL Uradni list Evropske unije C 162/17

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 162/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ACEITE CAMPO DE MONTIEL“

št. CE: ES-PDO-0005-0590-30.01.2007

ZGO ( )ZOP ( X )

1. Ime:

„Aceite Campo de Montiel“

2. Država članica ali tretja država:

Španija

3. Opis kmetijskega proizvoda ali živila:

3.1. Vrsta proizvoda (kot v Prilogi II):

Skupina 1.5 Olja in masti

3.2. Opis proizvoda, za katerega se uporablja ime iz točke 1:

Ekstra deviško oljčno olje, pridelano iz plodov oljk sort Cornicabra, Picual, Manzanilla, Arbequina in Local z mehanskim ali kakim drugim fizičnim postopkom, ki ne vpliva na kakovost olja in s katerim se ohranijo okus, aroma ter lastnosti plodov, iz katerih je olje pridelano.

Kislost: največ 0,5 °

Peroksindo število: največ 15

Absorpcija ultravijoličnih žarkov: K 270: največ 0,20

K 232: največ 2,50

Skupna vlažnost in vsebnost nečistoč ≤ 0,1 %

Organoleptična ocena:

— mediana napake Md = 0

— mediana sadežnosti Mf ≥ 2,5

Značilnosti olja „Campo de Montiel“ se pripisujejo naravni mešanici večinskega deleža sort cornicabra in picual, ki dajeta olju poudarjeno grenak in oster okus, pozitivne značilnosti olja, po organoleptični oceni prisotne v precejšnji meri: med 3 in 6 za grenkost in med 3,4 in 6,3 za ostrost, v manjši meri sta prisotni aromi jabolka in mandlja, ki sta značilni za druge sorte.

3.3. Surovine (samo za predelane proizvode):

—

3.4. Krma (samo za proizvode živalskega izvora):

—

3.5. Posebni proizvodni postopki, ki jih je treba izvajati na opredeljenem geografskem območju:

—

3.6. Posebna pravila za rezanje, ribanje, pakiranje itd.:

Polnjenje skladiščenega olja poteka v omejenem geografskem območju.

Tako je mogoče ohranjati značilne lastnosti proizvoda, zagotavljati popoln nadzor nadzornih organov nad proizvodnjo in hkrati zagotavljati, da končna predelava ostane v rokah proizvajalcev in kmetijskih združenj območja, saj ti najbolje poznajo obnašanje olja pri polnjenju, npr. čas in način dekantiranja, postopke filtriranja, diatomejsko prst, celulozo, temperature polnjenja ter obnašanje olja na mrazu in pri skladiščenju; na tak način ohranjajo kakovost in istočasno zagotavljajo sledljivost olja.

Polnilec mora imeti ločena sistema za ustekleničevanje olja z zaščiteno označbo porekla in za ustekleničevanje ostalega olja.

Polnilec mora poleg tega imeti atestirane sisteme za meritve olja.

Polnjenje poteka v vsebnike s prostornino 5 litrov ali manj, vsebniki so iz naslednjih materialov: steklo, plastika, PET, kovina, porcelan in keramika.

3.7. Posebna pravila za označevanje:

Označevanje vsebnikov olja poleg trgovskega imena vključuje logotip imena z navedbo „Označba porekla Aceite Campo de Montiel“ in, neobvezno, znak skladnosti certifikacijskega organa za proizvode v okviru nadzornega organa.

Na vsebnikih, v katere se polni olje za uporabo, je žig jamstva ter etiketa ali oštevilčena etiketa, ki jo izdaja združenje, razdeljuje in preverja pa nadzorni organ tako, da se je ne more ponovno uporabiti.

Etiketiranje mora biti v skladu s splošnimi pravili o etiketiranju.

4. Jedrnata opredelitev geografskega območja:

Območje proizvodnje, predelave in polnjenja proizvodov z označbo porekla vključuje naslednje občine v pokrajini Ciudad Real: San Carlos del Valle, Membrilla, Santa Cruz de Mudela, La Solana, Valdepeñas, Almuradiel, Viso del Marqués, San Lorenzo de Calatrava, Albaladejo, Alcubillas, Alhambra, Almedina, Carrizosa, Castellar de Santiago, Cózar, Fuenllana, Montiel, Puebla del Príncipe, Santa Cruz de los Cáñamos, Terrinches, Torre de Juan Abad, Torrenueva, Villahermosa, Villamanrique, Villanueva de la Fuente in Villanueva de los Infantes.

5. Povezava z geografskim območjem:

5.1. Posebnost geografskega območja:

Campo de Montiel je apnenčasta visoka planota s površino 7 000 km2 in povprečno nadmorsko višino 850 m, je fizično homogeno območje z lastnimi značilnostmi in posebnostmi, zaradi katerih se razlikuje od sosednjih območij, in s pretežno kmetijsko dejavnostjo.

Njegove edafološke posebnosti so med drugim značilna temno rdečkasta ali rjavkasta apnenčasta tla, zelo zdrava in z velikim deležem kalcijevih karbonatov.

Za območje so značilne ekstremne poznebne razmere z velikimi temperaturnimi odkloni med ostro in dolgo zimo ter vročim poletjem, velikim številom ur sonca, močno svetlobo in nizkim deležem padavin (600–700 mm).

5.2. Posebnost proizvoda:

Olje „Campo de Montiel“ ima naslednje značilnosti:

— visoko vsebnost maščobnih kislin v oljkah in visoko ekstrakcijo.

— visoka vsebnost oleinskih kislin in antioksidativnih polifenolov, ki dajejo olju visoko stabilnost pred žarkostjo in kvarjenjem zaradi oksidacije.

— grenkost in ostrost, pozitivni lastnosti olja, ki sta prisotni po organoleptični oceni v precejšnji meri: med 3 in 6 za grenkost ter med 3,4 in 6,3 za ostrost.

5.3. Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Edafo-klimatske pogoji pomembno vplivajo na kmetijske prakse in pridelke na območju ter v veliki meri določajo kakovost in značilnosti pridelanih proizvodov, pri katerih imajo oljke in olje, ki je pridobljeno iz njih, pomemben delež.

Navedeni edafo-klimatski pogoji dajejo ekstra deviškemu oljčnemu olju, ki je pridelano na območju Campo de Montiel, specifične značilnosti in posebnosti, navedene v točki 5.2 tega dokumenta.

Sklic na objavo specifikacije:

(Člen 5(7) Uredbe (ES) št. 510/2006)

http://docm.jccm.es/portaldocm/verDiarioAntiguo.do?ruta=2006/12/14

Odločba z dne 28. novembra 2006 regijskega ministrstva za kmetijstvo o odobritvi vloge za prijavo „Aceite Campo de Montiel“ za zaščiteno označbo porekla.